ΓΡΑΠΤΗ ΕΡΩΤΗΣΗ E-1887/97 υποβολή: Amedeo Amadeo (NI) προς την Επιτροπή (2 Iουνίου 1997)

Θέμα: Προώθηση των συνδυασμένων μεταφορών

Σχετικά με την «Ανακοίνωση της Επιτροπής για ένα πρόγραμμα δράσεων για τις συνδυασμένες μεταφορές εμπορευμάτων - και πρόταση κανονισμού (ΕΕ) του Συμβουλίου σχετικά με την παροχή κοινοτικής χρηματοδοτικής στήριξης για την προώθηση των συνδυασμένων μεταφορών» (έγγρ. COM (96) 335τελ.- 96/0207 SYN) ((EE C 343 της 15.11.1996, σελ. 4. )).

Η Ένωση πρέπει να θέσει σε εφαρμογή και να εξασφαλίσει ένα αποτελεσματικό σύστημα μεταφοράς εμπορευμάτων το οποίο να καλύπτει τις ανάγκες των χρηστών. Οι συνδυασμένες μεταφορές αποτελούν βασικό στοιχείο του συστήματος αυτού δεδομένου ότι επιτρέπουν την αποτελεσματικότερη χρησιμοποίηση των μεταφορικών δυνατοτήτων.

Το Συμβούλιο, με το από 30ης Οκτωβρίου 1990 ψήφισμά του, σχετικά με τη δημιουργία ευρωπαϊκού δικτύου συνδυασμένων μεταφορών, είχε υπογραμμίσει την ανάγκη αποτελεσματικότερης διαχείρισης των κοινοτικών δυνατοτήτων στον τομέα των μεταφορών, εξασφαλίζοντας ταυτοχρόνως την προστασία του περιβάλλοντος. Ένα απο τα μέσα για την επίτευξη του στόχου αυτού θα ήταν και η ευρύτερη χρησιμοποίηση των συνδυασμένων μεταφορών.

Ζητείται να συνεχισθεί και να προωθηθεί η ριζική μεταρρύθμιση στην οργάνωση και τη διάρθρωση των σιδηροδρόμων της Κοινότητας που άρχισε βάσει της Οδηγίας του Συμβουλίου 91/440 (ΕΕ) ((EE L 237 της 24.8.1991, σελ. 25. )) της 29ης Ιουλίου 1991 και των Οδηγιών εφαρμογής 95/18 ((EE L 143 της 27.6.1995, σελ. 70. )) και 95/19 ((EE L 143 της 27.6.1995, σελ. 70. )), και ειδικότερα να επιτραπεί στους ιδιώτες επιχειρηματίες να έχουν πρόσβαση στο ευρωπαϊκό σιδηροδρομικό δίκτυο.

Ζητείται επίσης να ακουσθεί η φωνή των χρηστών των υπηρεσιών μεταφορών, καθώς και αυτή των επιχειρηματιών και των λοιπών φορέων που παρέχουν υπηρεσίες, ώστε να παρακαμφθούν τα εμπόδια νομικού και οικονομικού χαρακτήρα που παρεμποδίζουν την περαιτέρω ανάπτυξη των συνδυασμένων μεταφορών.

Απάντηση του κ. Kinnock εξ ονόματος της Επιτροπής (11 Ιουλίου 1997)

Διαβεβαιούμε το Αξιότιμο Μέλος του Κοινοβουλίου ότι η Επιτροπή θα πράξει παν το δυνατό για να συνεχίσει την πολιτική που ασκεί για τη βελτίωση των επιδόσεων των σιδηροδρόμων, η οποία θα αποβεί επίσης προς όφελος των επιδόσεων των συνδυασμένων μεταφορών.

Η Επιτροπή έχει επίσης ξεκινήσει διάλογο με τους παρόχους και τους χρήστες των μεταφορών, προκειμένου να αναπτύξει πρακτικές λύσεις στα προβλήματα που αντιμετωπίζουν οι συνδυασμένες μεταφορές. Πρόσφατο παράδειγμα αυτής της θεώρησης αποτελεί η ανακοίνωση της Επιτροπής σχετικά με τις διευρωπαϊκές σιδηροδρομικές αρτηρίες μεταφοράς εμπορευμάτων ((COM(97) 242. )), με την οποία υποδεικνύονται, με βάση ευρείες διαβουλεύσεις, τρόποι αύξησης της ελκυστικότητας των σιδηροδρομικών εμπορευματικών μεταφορών αφήνοντας σε όλους τους εξουσιοδοτημένους φορείς εκμετάλλευσης σιδηροδρομικών γραμμών ανοικτή την πρόσβαση στη σιδηροδρομική υποδομή και απλουστεύοντας τη χρήση της.

Το πρόγραμμα πιλοτικών δράσεων για συνδυασμένες μεταφορές (PACT) αποτελεί εξαίρετο μέσο χάραξης πολιτικής σε άμεση ανταπόκριση προς τις απαιτήσεις της αγοράς. Ακριβώς η αγορά είναι αυτή που φέρνει ιδέες και προτάσεις, και μέσω των πιλοτικών δράσεων η Επιτροπή αποκτά πολύτιμες γνώσεις για τα αληθινά προβλήματα στο χώρο της αγοράς. Κατ'αυτό τον τρόπο, μπορεί να αναπτύξει πολιτικές σε στενή συνεργασία με τους παράγοντες της αγοράς, οι οποίοι έχουν δυνατότητα να συμβάλουν στην περαιτέρω βελτίωση των συνδυασμένων μεταφορών.